Μαρίνος Σιζόπουλος

Ο Μαρίνος Σιζόπουλος (Λευκωσία, 17 Ιουλίου 1957) είναι Ελληνοκύπριος πολιτικός. Είναι πρόεδρος του Κινήματος Σοσιαλδημοκρατών-ΕΔΕΚ από τον Μάρτιο του 2015. Από το 2016 είναι βουλευτής στην Εκλογική Περιφέρεια Λεμεσού εκλεγμένος με το Κίνημα Σοσιαλδημοκρατών-Ε.Δ.Ε.Κ..

Βιογραφικά Στοιχεία 

Ο Μαρίνος Σιζόπουλος γεννήθηκε στη Λευκωσία στις 17 Ιουλίου 1957. Τα παιδικά του χρόνια τα έζησε στη Λεμεσό και στη συνέχεια στον Διόριο, κοινότητα στην οποία εγκαταστάθηκε η οικογένεια του. Παρέμεινε εκεί έως την τουρκική εισβολή του 1974. Αποφοίτησε από το Γυμνάσιο Αρρένων Κύκκου. Ομιλεί, πέρα από την ελληνική, την αγγλική γλώσσα. Απέκτησε πτυχίο ιατρικής από το Αριστοτέλειο Πανεπιστήμιο Θεσσαλονίκης (Ιούλιος 1983) και διδακτορικό δίπλωμα από το Δημοκρίτειο Πανεπιστήμιο Θράκης (Ιούνιος 1991).

Την περίοδο 1984-85 εργάσθηκε σαν ειδικευόμενος γιατρός στην Παθολογική Κλινική του Δημόσιου Ψυχιατρείου Θεσσαλονίκης. Την περίοδο 1985-86 εργάστηκε σαν ειδικευόμενος γιατρός στο Χειρουργικό Τμήμα του Γενικού Νοσοκομείου Λεμεσού, όπου είχε διατελέσει και πρόεδρος του Συλλόγου Ασκουμένων Ιατρών Κύπρου. Ακολούθησε η εργοδότησή του σαν ειδικευόμενος γιατρός στη Δερματολογική-Αφροδισιολογική Κλινική του Πανεπιστημίου Θεσσαλονίκης και έτυχε μετά από εξετάσεις του τίτλου του Δερματολόγου- Αφροδισιολόγου.

Την περίοδο 1984-87 υπήρξε συνεργάτης του ραδιοφώνου της ΕΡΤ2 στη Θεσσαλονίκη και είχε την ευθύνη για την παραγωγή, επιμέλεια και παρουσίαση εβδομαδιαίας εκπομπής για την Κύπρο.

Από τον Οκτώβριο του 1998 εργάζεται ως ιδιώτης ιατρός δερματολόγος-αφροδισιολόγος στη Λεμεσό. Είναι μέλος της Κυπριακής, της Δερματολογικής και της Ευρωπαϊκής Εταιρείας Δερματολογίας. Έχει ανακοινώσει σε διάφορα ιατρικά συνέδρια στην Κύπρο και την Ελλάδα σειρά ιατρικών μελετών και εργασιών, οι οποίες είναι δημοσιευμένες σε διάφορα επιστημονικά περιοδικά. Ήταν  προσκεκλημένος ομιλητής σε πολλά συνέδρια Αισθητικής Δερματολογίας στην Ελλάδα.

Είναι νυμφευμένος με τη Μαριέττα Χαραλαμπίδου. Έχει αποκτήσει δύο κόρες από τον πρώτο του γάμο.

Πολιτική διαδρομή 
Τον Φεβρουάριο του 1973 έγινε μέλος της Σοσιαλιστικής Νεολαίας ΕΔΕΝ. Το 1977 ήταν ιδρυτικό μέλος της Δημοκρατικής Κίνησης Κυπρίων Φοιτητών Αγώνας Θεσσαλονίκης, της οποίας υπήρξε για πολλά χρόνια μέλος του Κεντρικού Συμβουλίου και Γενικός Γραμματέας. Την περίοδο 1979-1984 ήταν μέλος του Διοικητικού Συμβουλίου της ΕΦΕΚ Θεσσαλονίκης, ενώ την περίοδο 1979-1982 διετέλεσε πρόεδρος της. Την περίοδο 1984-1988 ήταν μέλος του Διοικητικού Συμβουλίου της Ένωσης Κυπρίων Βορείου Ελλάδος, της οποίας διετέλεσε πρόεδρος την περίοδο 1986-1988.

Το 1988 εκλέχτηκε μέλος της Επαρχιακής Επιτροπής ΕΔΕΚ Λεμεσού. Διετέλεσε επαρχιακός γραμματέας της ΕΔΕΚ Λεμεσού την περίοδο 1990-1995. Ακολούθως, διετέλεσε γενικός γραμματέας της ΕΔΕΚ την περίοδο 1995-2000. Ήταν δεύτερος αντιπρόεδρος του κόμματος την περίοδο 1999-2001 και πρώτος αντιπρόεδρος την περίοδο 2001-2012. Από το 2012 έως το 2015 διετέλεσε αναπληρωτής πρόεδρος του κόμματος. Την 1η Μαρτίου 2015 εκλέχτηκε πρόεδρος της ΕΔΕΚ. Επανεκλέγηκε στις 30 Απριλίου 2022.

Συμμετείχε στις βουλευτικές εκλογές του 2001 στην Εκλογική Περιφέρεια Λεμεσού με το Κίνημα Σοσιαλδημοκρατών-Ε.Δ.Ε.Κ. αλλά δεν εκλέχτηκε. Ωστόσο, το 2003, ο βουλευτής Εκλογικής Περιφέρειας Λευκωσίας της ΕΔΕΚ, Δώρος Θεοδώρου, διορίστηκε Υπουργός Δικαιοσύνης και Δημοσίας Τάξεως στην Κυβέρνηση Τάσσου Παπαδόπουλου. Ο πρώτος επιλαχών για τη θέση του στη βουλή ήταν ο Μαρίνος Σιζόπουλος, ο οποίος ανέλαβε καθήκοντα βουλευτή στις 6 Μαρτίου 2003, για την Η΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2006 για την Θ΄ Κοινοβουλευτική Περίοδο.

Στις βουλευτικές εκλογές του 2011 δεν κατάφερε να επανεκλεγεί. Επανεκλέχθηκε στις βουλευτικές εκλογές του 2016 για την ΙΑ΄ Κοινοβουλευτική Περίοδο. Επανεκλέγηκε στις βουλευτικές εκλογές του 2021 για την ΙΒ΄ Κοινοβουλευτική Περίοδο.

Ως βουλευτής, είναι πρόεδρος της Κοινοβουλευτικής Επιτροπής για το Φάκελο της Κύπρου και εκπρόσωπος του Κινήματος Σοσιαλδημοκρατών-Ε.Δ.Ε.Κ. στη βουλή. Είναι πρόεδρος της Κοινοβουλευτικής Επιτροπής Άμυνας, μέλος της Κοινοβουλευτικής Επιτροπής Οικονομικών και Προϋπολογισμού, της Κοινοβουλευτικής Επιτροπής Υγείας και αναπληρωματικό μέλος της Ειδικής Κοινοβουλευτικής Επιτροπής για το Πόθεν Έσχες. Επιπλέον, είναι επικεφαλής της αντιπροσωπίας της Βουλής στη Διακοινοβουλευτική Διάσκεψη για την Κοινή Εξωτερική Πολιτική και Πολιτική Ασφάλειας και την Κοινή Πολιτική Ασφάλειας και Άμυνας.

Παραπομπές

Πηγές

Βουλευτές εκλεγμένοι με το Κίνημα Σοσιαλδημοκρατών-ΕΔΕΚ
Βουλευτές Λεμεσού
Κύπριοι ιατροί
Πρόεδροι του Κινήματος Σοσιαλδημοκρατών-ΕΔΕΚ
Βουλευτές Η΄ Κοινοβουλευτικής Περιόδου (Κύπρος)
Βουλευτές Θ΄ Κοινοβουλευτικής Περιόδου (Κύπρος)
Βουλευτές ΙΑ΄ Κοινοβουλευτικής Περιόδου (Κύπρος)
Βουλευτές ΙΒ΄ Κοινοβουλευτικής Περιόδου (Κύπρος)